Opod ondersoek nóg ŉ dood aan hande van polisie(Argieffoto: SA Polisie) Die onafhanklike polisieondersoekdirektoraat (Opod) ondersoek die dood van ŉ 29-jarige man wat glo deur polisiebeamptes aangerand is en later aan sy beserings beswyk het. Ndileka Cola, woordvoerder van die onafhanklike polisieondersoekdirektoraat (Opod), sê die man is op 12 Junie deur polisiebeamptes van die Jeppe-polisiestasie in Johannesburg in hegtenis geneem vir die besit van dwelms. “Hy het hom egter teen die inhegtenisneming probeer verset, waarna die beamptes hom glo voor sy broer en vriendin aangerand het,” sê Cola. “Die man se broer het ŉ video-opname van die voorval gemaak en ook foto’s geneem. Hy het die registrasienommer van die beamptes se voertuig afgeneem, wat bevestig het dat dit beamptes van die Jeppe-polisie se opsporingseenheid is.” Die man se saak is egter nie op die hofrol geplaas nie en hy is vrygelaat. Sy vriendin het hom hospitaal toe geneem en hy is later na ŉ staatshospitaal in Ermelo, Mpumalanga, oorgeplaas waar hy aan sy beserings beswyk het. “Die vriendin het ŉ saak teen die beamptes aanhangig gemaak, maar die dossier is glo deur een van die beamptes, wat daarvan verdink word dat hy haar vriend aangerand het, vernietig.” Opod het Donderdag ingesit tydens die oorledene se nadoodse ondersoek by die hospitaal in Ermelo.